ถล่ม2.4หมื่นล.
ต่างชาติทิ้งบอมบ์ 2.41 หมื่นล้านไม่ถึงเดือน วานนี้ขายหนัก 3,789 ล้านบาท โยกเข้าตราสารหนี้ ลุ้น 1,000 จุด รับมือไหว ตลท.โรดโชว์ต่างประเทศสร้างความมั่นใจนักลงทุน
21 ส.ค. 2554

ต่างชาติทิ้งบอมบ์ 2.41 หมื่นล้านไม่ถึงเดือน วานนี้ขายหนัก 3,789 ล้านบาท โยกเข้าตราสารหนี้ ลุ้น 1,000 จุด รับมือไหว ตลท.โรดโชว์ต่างประเทศสร้างความมั่นใจนักลงทุน 
นักลงทุนต่างชาติขายหุ้นไทยรวมแล้วกว่า 2.41 หมื่นล้านบาท นับตั้งแต่เริ่มขายวันแรก 3 พ.ค.ที่ผ่านมาถึงปัจจุบัน ล่าสุดวันที่ 7 มิ.ย. ทิ้งหนักถึง 3,789 ล้านบาท แต่โยกเงินเข้าไปซื้อในตลาดตราสารหนี้ 3,216 ล้านบาท
สำหรับโบรกเกอร์ต่างชาติที่ขายมากสุด คือ CLSA ทิ้ง 7,638 ล้านบาท เครดิตสวิส ขาย 1,671 ล้านบาท เจ.พี.มอร์แกน ขาย 1,201 ล้านบาท เป็นต้น
นายภากร ปีตธวัชชัย รองผู้จัดการตลาดหลักทรัพย์แห่งประเทศไทย (ตลท.) เปิดเผยว่า กรณีโกลด์แมน แซคส์ ลดน้ำหนักการลงทุนในตลาดหุ้นไทยเพราะปัจจัยการเมืองและนักลงทุนต่างชาติกังวลการเลือกตั้ง ซึ่งนักลงทุนต่างชาติไม่เข้าใจการเมืองไทยว่าไม่ว่าพรรคไหนเข้ามาบริหารต่างมีนโยบายสนับสนุนให้เศรษฐกิจมีการขยายตัว 
อย่างไรก็ตาม ก่อนและหลังการเลือกตั้งวันที่ 3 ก.ค.นี้ ตลท.มีแผนจะเดินทางไปให้ข้อมูล (โรดโชว์) ยังต่างประเทศ โดยในเดือน มิ.ย.นี้ ตลท.จะร่วมเดินทางไปกับบีเอ็นพี พาริบาส ไปพบนักลงทุนในกลุ่มประเทศยุโรป อังกฤษ เนเธอร์แลนด์ สกอตแลนด์ เป็นต้น และหลังเลือกตั้งจะไปโรดโชว์ที่สิงคโปร์ ฮ่องกง ญี่ปุ่น และอาจไปสหรัฐอเมริกา ซึ่งคงใช้โอกาสนี้ทำความเข้าใจกับนักลงทุนเรื่องการเมืองของไทย
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) นครหลวงไทยกล่าวว่า หุ้นกลุ่มธนาคารพาณิชย์ถูกเทขายออกมาค่อนข้างมาก มองว่าเป็นแรงขายทำกำไรของนักลงทุนต่างชาติ หลังจากตัวเลขเศรษฐกิจสหรัฐออกมาสะท้อนว่าเศรษฐกิจยังอ่อนแอจึงขายหุ้นทั่วโลก ประกอบกับหุ้นกลุ่มธนาคารพาณิชย์ปรับตัวเพิ่มขึ้นมากในช่วงที่ผ่านมา 
“ในแง่ปัจจัยพื้นฐานกลุ่มธนาคารพาณิชย์ยังดีอยู่ เพียงแต่หุ้นขนาดใหญ่เมื่อต่างชาติปรับพอร์ตขายทำกำไรราคาก็ปรับตัวลง ทำให้ตลาดหุ้นไทยตอนนี้ราคาถูกเมื่อเทียบกับตลาดหุ้นเพื่อนบ้านแล้ว” นายศุภกร กล่าว
อย่างไรก็ตาม ขณะนี้นักลงทุนเริ่มกลับมากังวลเศรษฐกิจสหรัฐอีกครั้งว่าเมื่อจบมาตรการ QE2 ในสิ้นเดือน มิ.ย.นี้ แล้วจะมีมาตรการอะไรออกมากระตุ้นเศรษฐกิจสหรัฐอีกหรือไม่
ผู้จัดการกองทุน บลจ.รายหนึ่ง กล่าวว่า ตัวเลขเศรษฐกิจสหรัฐที่ออกมาอ่อนแอ ทำให้หุ้นสหรัฐปรับตัวลดลงต่อเนื่อง นักลงทุนกลับไปลงทุนพันธบัตรสหรัฐอีกครั้ง โดยพันธบัตรอายุ 10 ปี มีอัตราผลตอบแทนปรับตัวลดลงจากที่เคยอยู่ระดับ 3% กว่า ลงมาเหลือ 3% สะท้อนความไม่มั่นใจในเศรษฐกิจสหรัฐของนักลงทุน
“มองว่าหุ้นไทยยังคงได้รับผลกระทบจากแรงขายหุ้นของต่างชาติที่มีออกมา โอกาสหลุด 1,000 จุดมีหรือไม่ ขึ้นอยู่กับแรงขายของต่างชาติ” ผู้จัดการกองทุน กล่าว